text: 
  Hun så aldrig nogen nødplan og kendte ikke sit emergency-nummer.
  
  Afbrudt af pauser, hvor hun blev stoppet af sin egen gråd, fortalte 
  Anne Lisbeth Hammer om en stort set helt ny besætning om bord på et 
  helt nyt skib, hvor arbejdet med at få gjort skibet klar til drift 
  var så omfattende, at der ikke var tid til at koncentrere sig om 
  sikkerhedsmæssige opgaver.
  
  " Scandinavian Star " sejlede sin første tur fra Frederikshavn til 
  Oslo 1. april 1990, og allerede inden denne tur havde Ole B. Hansen,
   direktøren i rederiet, gjort det krystalklart for besætningen, at 
  skibet skulle være klar til at sejle med passagerer 1. april, 
  forklarede tillidsmanden. Det blev sagt så bestemt, at man end ikke 
  diskuterede at udskyde sejladsen.
  
  Hun havde deltaget i et møde med Ole B. Hansen om bord på " 
  Scandinavian Star " en af de første dage efter 1. april, men her 
  blev sikkerheden overhovedet ikke drøftet. Det drejede sig kun om, 
  hvordan man skulle få arbejdet gjort.
  
  
  
  